Strojnícka fakulta Slovenskej technickej univerzity v Bratislave

Strojnícka fakulta Slovenskej technickej univerzity (skr. SjF STU) je jedna z fakúlt Slovenskej technickej univerzity v Bratislave. Sídli na Námestí slobody 17 v Bratislave a susedí so Stavebnou fakultou, Fakultou chemickej a potravinárskej technológie a Fakultou architektúry. Ďalšie pracoviská má na Pionierskej, Mýtnej a Vazovovej ulici. 

Strojnícka fakulta STU v Bratislave, predtým Strojnícka fakulta SVŠT v Bratislave už viac ako sedem desaťročí prináša kvalitnú výučbu strojárskych študijných odborov na Slovensku. Za obdobie svojej existencie si fakulta výrazne upevnila postavenie významnej vedecko-výskumnej inštitúcie doma i v zahraničí. Mnohí z našich úspešných absolventov vďaka štúdiu na Strojárskej fakulte v Bratislave dosiahli významné postavenie vo svetových firmách, akými sú Volkswagen, PSA Peugeot Citroën, Siemens, IBM, BMW, CEO e-Sense Slovakia a ďalšie. Študenti majú možnosť získať sociálne štipendiá (je nárokové a presne dané vyhláškou), prospechové štipendiá (udeľované je podľa študijných výsledkov) a mimoriadne štipendiá (udeľované jednorazovo na základe mimoriadnych študijných výsledkov dekanom fakulty).

História
Predchodcom Strojníckej fakulty bolo Oddelenie strojného inžinierstva Odboru strojného a elektrotechnického inžinierstva, ktoré boli vytvorené hneď pri vzniku Slovenskej vysokej školy technickej v roku 1940. Na prvých prednáškach sa zúčastňovalo asi 100 študentov slovenskej, českej a aj bulharskej národnosti. Výučba prebiehala v provizórnych priestoroch na Mýtnej ulici. V školskom roku 1942/43 boli menovaní prví profesori: Ján Gonda a Jozef Fischhof, neskôr Jozef Čabelka a Július Nemessányi. Prvým dekanom bol Jozef Fischof. V roku 1947 bola dokončená nová budova na Mýtnej ulici. V roku 1950 bol Odbor premenovaný na Fakultu strojného a elektrotechnického inžinierstva. 

Táto fakulta sa hneď v nasledujúcom roku 1951 rozdelila a vznikla samostatná Fakulta strojného inžinierstva. Pri vzniku mala 8 katedier. Neskôr sa premenovala na Strojnícku fakultu. V roku 1963 bola dokončená nová budova fakulty na vtedajšom Gottwaldovom námestí, dnes námestí Slobody. Neskôr sa postavili budovy Katedry hydraulických strojov a zariadení na Mýtnej a budova technologických katedier na Pionierskej. V roku 1952 sa fakulta podieľala na založení Vysokej školy technickej v Košiciach. V roku 1986 sa technologické odbory fakulty vyčlenili do samostatnej Strojárskotechnologickej fakulty v Trnave.

Dekani SjF
Medzi rokmi 1942 a 1950 to bola pozícia vedúceho Odboru strojného a elektrotechnického inžinierstva.
V školskom roku 1950/51 to bol dekan Fakulty strojného a elektrotechnického inžinierstva.  
 Prof. Ing. Dr. techn. Eugen Hirschfield v rokoch 1951 - 1952
 Prof. Ing. Ernest Šišolák v rokoch 1952 - 1953
 Prof. Ing. Jiří Hauser v rokoch 1953 - 1955
 Prof. Ing. Ján Gonda, DrSc. v rokoch 1955 - 1957
 Prof. RNDr. Jozef Kováč, DrSc. v rokoch 1957 - 1959
 Doc. Ing. Ladislav Pavelka v rokoch 1959 - 1960
 Prof. Ing. Dr. techn. Josef Ondra v rokoch 1960 - 1962
 Prof. Ing. Juraj Sedlák, DrSc. v rokoch 1962 - 1965
 Prof. Ing. Michal Škrabák, DrSc. v rokoch 1965 - 1969
 Prof. Ing. Dr. h. c. Gustáv Stegmann, DrSc. v rokoch 1969 - 1979
 Prof. Ing. Sergej Labuza, DrSc. v rokoch 1979 - 1985 
 Doc. Ing. Igor Jaššo, CSc. v rokoch 1985 - 1990  
 Doc. Ing. Ladislav Javorčík, CSc. v rokoch 1990 – 1991
 Doc. Ing. Jaroslav Nohel, CSc. v rokoch 1991 - 1994 
 Doc. Ing. Karol Jelemenský, CSc. v rokoch 1994 – 2000
 Doc. Ing. Michal Varchola, CSc. v rokoch 2000 – 2003
 Doc. Ing. Karol Jelemenský, CSc. v rokoch 2003 – 2007 
 Doc. Ing. Ľubomír Šooš, PhD.  v rokoch 2007 – 2015
 Doc. Ing. Branislav Hučko, PhD. v rokoch 2015 - 2017 
 Doc. Ing. Michal Masaryk, PhD. (poverený vedením)	2017 – 2017
 Prof. Ing. Ľubomír Šooš, PhD. 2017 - súčasnosť

Ústavy
 Ústav aplikovanej mechaniky a mechatroniky
 Ústav automatizácie, merania a aplikovanej informatiky
 Ústav dopravnej techniky a konštruovania
 Ústav matematiky a fyziky
 Ústav procesného inžinierstva
 Ústav technológií a materiálov
 Ústav energetických strojov a zariadení
 Ústav výrobných systémov, environmentálnej techniky a manažmentu kvality
 Ústav jazykov a športu
 Centrum inovácií
 Výpočtové a informačne stredisko

Referencie

Externé odkazy 
 Domovská stránka
 Facebook: Strojnícka fakulta STU BA

 
Slovenská technická univerzita v Bratislave
Strojnícke fakulty na Slovensku
Technické fakulty na Slovensku
Diela ocenené Cenou Dušana Jurkoviča